บริษัทกลางฯรับปีนี้ต้นทุนพุ่ง129%
บริษัท กลางฯ รับสภาพต้นทุนพุ่งสูง 129% หลังเพิ่มความคุ้มครองเบี้ย พ.ร.บ.
20 เม.ย. 2559

บริษัท กลางฯ รับสภาพต้นทุนพุ่งสูง 129% หลังเพิ่มความคุ้มครองเบี้ย พ.ร.บ.
นายประสิทธิ์ คำเกิด รองกรรมการผู้จัดการ บริษัท กลางคุ้มครองผู้ประสบภัยจากรถ เปิดเผยว่า หลังจากที่ได้มีการเพิ่มความคุ้มครองของประกันภัย พ.ร.บ.เมื่อวันที่ 1 เม.ย.ที่ผ่านมา ทำให้ปีนี้บริษัทคาดว่า หากเกิดสถานการณ์เลวร้ายสุดจะส่งผลให้ค่าสินไหมรวมกับต้นทุนอื่นๆ เพิ่มขึ้นสูงสุดถึง 129% หรือต่ำสุดอยู่ที่ 103% ใกล้เคียงปี 2558 ทำให้การส่งเงินสมทบจากบริษัทประกันที่เป็นสมาชิกบริษัท กลางฯ ยังมีความจำเป็นอยู่ โดยต้องทำควบคู่ไปกับการรณรงค์เรื่องความปลอดภัยเพื่อลดการเกิดอุบัติเหตุอย่างต่อเนื่อง
“เมื่อปี 2558 มีการเพิ่มความคุ้มครองค่ารักษาพยาบาลให้ผู้ขับขี่รถจักรยานยนต์จาก 1.5 หมื่นบาท เป็น 3 หมื่นบาท ก็ทำให้ค่าสินไหมรักษาพยาบาลเพิ่มขึ้น 37% แต่ปีนี้มีการเพิ่มความคุ้มครองค่ารักษาพยาบาลให้ผู้โดยสารและบุคคลภายนอก จาก 5 หมื่นบาท เป็น 8 หมื่นบาท และหากเสียชีวิตได้เพิ่มจาก 2 แสนบาท เป็น 3 แสนบาท และยังมีเงินชดเชยอีกวันละ 200 บาท จำนวน 20 วัน ทำให้โดยรวมแล้วต้นทุนเพิ่มแน่นอน” นายประสิทธิ์ กล่าว
อย่างไรก็ตาม จากยอดจดทะเบียนรถจักรยานยนต์ที่มีอยู่ 21 ล้านคัน แต่มีผู้ที่ทำประกัน พ.ร.บ.กับบริษัทเพียง 13 ล้านคัน และทำกับประกันบริษัทอื่นอีก 7 แสนคัน ทำให้เหลือรถจักรยานยนต์ที่ยังไม่ได้ทำประกัน พ.ร.บ.อีกเป็นจำนวนมาก หากมีการผลักดันให้หันมาทำประกัน พ.ร.บ.เพิ่มขึ้นได้ ก็จะเป็นการเฉลี่ยภัยออกไป และส่งผลให้ต้นทุนลดลงได้ จากปัจจุบันที่บริษัทมีเบี้ยประกัน พ.ร.บ.อยู่ที่ปีละ 3,000 ล้านบาท ขณะที่มีต้นทุนทั้งหมดปีละ 4,200 ล้านบาท
สำหรับช่วงเทศกาลสงกรานต์ 7 วันอันตราย (11-17 เม.ย.) ที่ผ่านมา มีผู้เสียชีวิตที่บริษัทต้องจ่ายสินไหมแล้ว 238 คน และผู้บาดเจ็บ 3,013 คน จำนวนเงินเบื้องต้นประมาณ 22 ล้านบาท